Роландо Ескардо
Без покрив

Превод от испански: Никола Инджов, 1998

chitanka.info

Аз, синът на човека,

постоянен самотник до тази възраст,

от времето онемял, мъртъв по навик —

аз съм необходим; беден донемайкъде

и страхлив.

Именувам се като всичко, което съществува.

Сянката, която около мене кръжи,

и тя местожителствува с мене,

пулса ми повтаря.

Аз, синът на човека,

засегнат от злото, предрешен като човек

с някои неща, но също така

пламенен, покаян —

Бог се чувствувам в лекия допир

с нищожния и разсеян живот.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.